મુંબઇમાં ફરી એક વાર ભારે વરસાદે લોકોની મુશ્કેલીઓમાં વધારો કર્યો છે. મંગળવારે અહીં પડી રહેલા મૂશળધાર વરસાદના કારણે કુરલા સહિત અનેક વિસ્તારો અને રસ્તાઓ પાણીમાં ગરકાવ છે. ટ્રાફિક જામની પણ ભારે સમસ્યા અહીં જોવા મળી રહી છે. મંગળવારથી જ લોકોને પોતાના ઘરે પરત ફરવામાં મુશ્કેલીઓ આવી રહી છે. આજે પણ ભારે વરસાદના કારણે અહીંની સ્કૂલ અને કોલેજોમાં બંધનું એલાન કરવામાં આવ્યું છે. મહારાષ્ટ્રના શિક્ષા મંત્રી વિનોદ તાવડે ખુદ આ વાતની જાણકારી આપી છે. તો બીજી તરફ હવામાન વિભાગે પણ આવનારા 48 કલાકમાં મુંબઇ અને કોંકણ પટ્ટીના વિસ્તારોમાં ભારે વરસાદની આગાહી કરી છે. બંગાળની ખાડીમાં થઇ રહેલા ઉપરી લોવર પ્રેશનના કારણે આ વિસ્તારોમાં હાલ ભારે વરસાદ પડી રહ્યો છે.